Diari Oficial de la Generalitat Valenciana


Sumari del DOGV 8003, del 20-03-2017 (2017/2219)

RESOLUCIÓ de 14 de març de 2017, del director general de Relacions amb les Corts, per la qual es disposa la publicació del conveni entre la Generalitat, a través de la Conselleria de Transparència, Responsabilitat Social, Participació i Cooperació, i l'Ajuntament de Morella per a l'obertura i posada en funcionament de l'oficina PROP mixta al municipi de Morella.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8003

Data del DOGV
:   20-03-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/2219


Data del document
:   14-03-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 14 de març de 2017, del director general de Relacions amb les Corts, per la qual es disposa la publicació del conveni entre la Generalitat, a través de la Conselleria de Transparència, Responsabilitat Social, Participació i Cooperació, i l'Ajuntament de Morella per a l'obertura i posada en funcionament de l'oficina PROP mixta al municipi de Morella. [2017/2219]  
La Generalitat, a través de la Conselleria de Transparència, Responsabilitat Social, Participació i Cooperació, i l'Ajuntament de Morella han subscrit, prèvia tramitació reglamentària, el dia 7 de març de 2017, el conveni per a l'obertura i posada en funcionament de l'oficina PROP mixta al municipi de Morella.  
En compliment del que estableix l'article 20 del Decret 176/2014, de 10 d'octubre, del Consell, procedeix la publicació en el Diari Oficial de la Generalitat Valenciana del conveni esmentat, que ha quedat inscrit en el Registre de Convenis de la Generalitat amb data 10 de març de 2017 i número 497/2017 i que figura com a annex d'aquesta resolució.  
  
  
València, 14 de març de 2017.- El director general de Relacions amb les Corts: Antonio Torres Salvador.  
  
  
CONVENI DE COL·LABORACIÓ ENTRE LA GENERALITAT (CONSELLERIA DE TRANSPARÈNCIA, RESPONSABILITAT SOCIAL, PARTICIPACIÓ I COOPERACIÓ) I L'AJUNTAMENT DE MORELLA PER A L'OBERTURA I POSADA EN FUNCIONAMENT DE L'OFICINA PROP MIXTA AL MUNICIPI DE MORELLA (CASTELLÓ)  
Morella, 7 de març de 2017  
  
REUNITS  
D'una part, Manuel Alcaraz Ramos, conseller de Transparència, Responsabilitat Social, Participació i Cooperació, en virtut del nomenament pel Decret 8/2015, de 29 de juny, del president de la Generalitat i actuant en nom i representació de la Generalitat, de conformitat amb els articles 17.f) i 28.g), de la Llei 5/1983, de 30 de desembre, del Consell, i facultat expressament per a la firma d'aquest conveni per l'Acord del Consell, de data 13 de gener de 2017.  
D'una altra part, Rhamsés Ripollés Puig, alcalde president de l'Ajuntament de Morella, en nom i representació d'aquest, especialment facultat per a l'acte en virtut de les atribucions que li confereix l'article 21 de la Llei 7/1985, de 2 d'abril, reguladora de les bases de règim local, i en virtut de l'Acord adoptat pel Ple de la Corporació de data 20 d'octubre de 2016, pel qual s'autoritza la firma d'aquest conveni.  
  
Les parts intervenen en virtut dels respectius càrrecs, i en l'exercici de les facultats i atribucions que tenen concedides, es reconeixen mútuament capacitat i legitimació per a subscriure el conveni, i a aquest efecte  
  
EXPOSEN  
El Decret 191/2014, de 14 de novembre, del Consell, pel qual es regula l'atenció a la ciutadania, el Registre d'Entrada i d'Eixida d'escrits i l'ordenació de les oficines de registre en l'Administració de la Generalitat, preveu en l'article 9 les oficines PROP com una xarxa d'atenció presencial, distribuïda geogràficament al llarg de la Comunitat Valenciana. Les dites oficines podran ser de la Generalitat o mixtes.  
  
Segons estableix l'esmentat decret, les oficines PROP mixtes són les compartides per la Generalitat i una entitat local, i es pot, per tant, prestar serveis corresponents a ambdues administracions. La creació de les oficines PROP, quan siguen mixtes, es durà a terme per mitjà de la firma d'un conveni amb l'entitat local corresponent.  
Una mirada al mapa de la Comunitat en què aparega l'emplaçament de les oficines existents fins al moment, apreciaria una major concentració d'aquestes en les demarcacions pròximes a la costa i en les capitals de província, principalment, en detriment de les zones d'interior. Açò ha obeït a l'alta densitat de població del nostre litoral en contraposició a les comarques interiors, molt menys poblades.  
No obstant això, els habitants d'aquestes àrees necessiten accedir als serveis públics, igual que els d'altres zones geogràfiques més afavorits en aquest sentit.  
Per a compensar el desequilibri en el nord de la província de Castelló, i complir així l'objectiu assenyalat en el decret, es proposa crear una altra oficina, de caràcter mixt amb l'Ajuntament de Morella, principal població de la seua demarcació territorial.  
Aquest conveni és, doncs, una manifestació patent de la voluntat comuna de l'Administració local i autonòmica d'acostar-se a la nostra ciutadania, desconcentrar o descentralitzar les seues funcions, de seguir esforçant-se per la col·laboració interadministrativa, i contribuir a un nou concepte i realitat pràctica de prestació dels serveis públics.  
  
En aquest sentit, l'Ajuntament de Morella, conscient del valor que s'aporta per mitjà de la constitució de l'oficina PROP mixta i plenament implicat en la consecució d'una avançada Administració del segle XXI, posa a disposició de la dita descentralització funcional de serveis que suposen els PROP, els elements d'infraestructura, materials i personals necessaris per a l'òptim exercici de les comeses assignades a l'oficina PROP, i integrar així mateix els serveis que ofereix aquella corporació.  
  
En conseqüència, per tot allò que s'hi ha exposat, ambdós parts acorden subscriure aquest conveni que es regirà per les següents:  
  
ESTIPULACIONS  
  
Primera. Objecte  
1. L'objecte del conveni és l'obertura i la posada en funcionament de l'oficina PROP mixta de Morella.  
2. La Generalitat manifesta el propòsit de col·laborar amb l'Ajuntament de Morella a tal objecte. En efecte, a través d'aquesta oficina es portarà a efecte la desconcentració de serveis de la Generalitat i els integrarà amb els serveis municipals més rellevants.  
  
Segona. Obligacions de la Generalitat  
1. Són obligacions generals de la Generalitat derivades del compliment d'aquest conveni:  
a) Aportar a aquesta oficina els recursos humans necessaris per a la prestació dels serveis d'informació general, així com d'informació relativa a l'estat de la tramitació d'expedients iniciats a instància de part el destinatari dels quals siga la Generalitat.  
b) Dotar aquesta oficina PROP de la infraestructura de comunicacions necessària per a garantir l'accés a les bases de dades de la Generalitat.  
c) Realitzar la instal·lació i el manteniment dels programes i de les bases de dades de la Generalitat necessaris per a l'atenció al ciutadà, en especial el que es descriu en el número 2, següent, d'aquesta estipulació.  
  
d) Dotar el seu personal dels mitjans informàtics necessaris (ordinadors personals), propietat de la Generalitat, per a la prestació òptima del servei d'atenció al ciutadà en l'oficina PROP.  
e) Dotar aquestes oficines d'un Punt DOGV consistent en un lloc de lliure accés per a la consulta del DOGV.  
2. La Generalitat facilitarà el Sistema de Gestió d'Esperes, programari que permet organitzar i dirigir els ciutadans i ciutadanes, i guiar-los per a accedir al servei desitjat i al lloc d'atenció personalitzada corresponent, perquè siguen atesos amb totes les garanties d'equitat i confidencialitat.  
El sistema és gestionat des d'una aplicació que permet conéixer:  
- La situació en temps real de l'atenció presencial, mostrar les dades sobre els serveis més consultats, etc., de manera que poden dissenyar-se els llocs d'atenció als ciutadans de la millor forma possible.  
- Estadístiques sobre l'atenció presencial del tipus: nombre de ciutadans i ciutadanes atesos, temps empleat en l'atenció i temps que ha esperat per a ser atés; temes sobre informes estadístics, tant globals per ciutadans o ciutadanes atesos, com per llocs d'atenció i temes atesos.  
  
Són elements del sistema:  
a) Punt autodispensador de tiquets  
La seua funció és la de rebre i adreçar els ciutadans als llocs d'atenció corresponents, d'acord amb el tipus de tràmit sol·licitat.  
  
A l'efecte, s'instal·larà un ordinador servidor del sistema d'esperes, amb una pantalla tàctil i una impressora tèrmica estàndard de grandària reduïda per a la impressió de tiquets. El dit ordinador inclourà un programari que actua com a «dispensador de tiquets virtual».  
b) En la zona d'espera se situarà una pantalla de televisió per a visualització d'informació multimèdia així com visualització dels torns i números cridats en el sistema.  
c) En cada lloc es disposarà d'un programa integrat en el sistema d'esperes, i que permet cridar el tiquet següent, veure les persones en espera, finalitzar l'atenció, reenviar persones d'un servei a un altre, etc.  
  
Tercera. Obligacions de l'Ajuntament de Morella  
Són obligacions de l'Ajuntament de Morella:  
- Proporcionar els elements relacionats amb la imatge corporativa que inclourà senyalització, tant exterior com interior.  
- Aportar a l'oficina el mobiliari necessari per a la prestació adequada del servei.  
- Destinar una dependència en planta baixa de l'edifici de l'Ajuntament de Morella, situat al carrer Segura Barreda, núm. 28, per a la posada en funcionament de l'oficina PROP mixta. Així mateix realitzarà l'obra civil corresponent per al seu funcionament incloses les instal·lacions de cablejat estructurat i infraestructura de comunicacions per a tots els llocs ubicats en l'oficina i per a l'accés a les bases de dades municipals.   
- Dotar aquesta oficina del servei de fotocopiadora, amb les condicions aplicables en les ordenances de l'Ajuntament.  
- Designar, almenys, un funcionari o funcionària que atenga les tasques d'informació municipal i registre de documents per al qual caldrà ajustar-se al que disposa la Resolució de 18 de juny de 2015, de la directora general del Secretariat del Consell i Relacions amb les Corts, per la qual es disposa la publicació del conveni marc entre l'Administració General de l'Estat i la Generalitat per a la implantació d'una Xarxa d'Oficines Integrades d'Atenció al Ciutadà en l'àmbit territorial de la Comunitat Valenciana (DOGV 7552, 19.06.2015). L'Ajuntament de Morella haurà d'estar adherit a aquest conveni marc prèviament a la firma del conveni. L'Ajuntament de Morella igualment haurà de tindre el seu registre integrat en el Sistema d'Interconnexió de Registres (SIR). Aquesta integració podrà ser bé amb un sistema propi homologat, bé a través de l'aplicació ORVE per mitjà de l'adhesió al conveni de col·laboració entre l'Administració General de l'Estat (Secretaria d'Estat d'Administracions Públiques) i l'Administració Pública de la Generalitat per al subministrament de l'aplicació «Oficina de Registre Virtual» (ORVE), com a mecanisme d'accés al Registre Electrònic Comú i al Sistema d'Interconnexió de Registres (addenda de pròrroga del conveni en DOGV 7766, de 22.04.2016).  
  
- Designar els funcionaris o les funcionàries que considere necessari per a dur a terme la gestió dels procediments municipals.  
- Registrar les sol·licituds, els escrits o les comunicacions dirigits als òrgans d'altres comunitats autònomes o a les entitats de dret públic vinculades o dependents d'aquelles, amb independència de la seua localització territorial, així com a les distintes entitats que integren l'administració local a la Comunitat Valenciana. El registre es realitzarà amb el segell de l'oficina PROP.  
- Dotar el seu personal dels mitjans informàtics necessaris per a la prestació òptima del servei.  
  
- Assumir les despeses corrents que genere el funcionament de l'oficina, entenent per tals, llum, aigua, comunicacions, telefonia, neteja, seguretat, ascensors si és el cas i qualsevol altra necessària per al seu manteniment, i remetre anualment l'informe d'aquests a la conselleria competent en matèria d'atenció al ciutadà.  
  
Quarta. Obligacions conjuntes. Horari general de l'oficina PROP mixta de Morella  
La Generalitat i l'Ajuntament de Morella, segons el que estableix l'apartat 3 de l'article 11 del Decret 191/2014, de 14 de novembre, del Consell, acordaran l'horari general d'atenció al públic en aquest conveni.  
En aplicació del dit article, l'horari d'atenció al públic de l'oficina PROP mixta de Morella es fixa de dilluns a divendres de 09.00 a 14.30 hores, i podrà ser modificat per acord de la Comissió Mixta Paritària prevista en l'estipulació cinquena del conveni.  
L'horari es podrà consultar en el portal corporatiu de la Generalitat i en el Servei d'Informació 012.  
També estarà indicat en la porta d'entrada de l'oficina.  
  
Cinquena. Seguiment del conveni. Comissió Mixta Paritària   
La Generalitat i l'Ajuntament de Morella acorden estudiar les pautes que s'ha de seguir per a la materialització d'aquest projecte, i es fixen les actuacions a realitzar per a l'execució del conveni així com dels retards i de les incidències que es puguen presentar durant l'execució del conveni. Amb aquest fi, es constituirà una comissió mixta de seguiment i control integrada per representants d'ambdós parts designats, respectivament, per la persona titular de la Sotssecretaria de la Conselleria de Transparència, Responsabilitat Social, Participació I Cooperació i per la persona titular de l'Alcaldia de l'Ajuntament de Morella.  
La comissió mixta remetrà una còpia de les actes, els acords i els informes que emeta en el desplegament i l'execució de les seues funcions al servei competent en matèria d'atenció a la ciutadania en l'Administració del Consell.  
  
Sisena. Règim econòmic  
Aquest conveni de col·laboració no comporta obligacions econòmiques entre les parts firmants. Per tant, l'aplicació i l'execució d'aquest conveni, inclosos a aquest efecte tots els actes jurídics que pogueren dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Setena. Duració i extinció  
1. Aquest conveni produirà efectes a partir del dia de la firma i tindrà una duració de quatre anys. Abans de la finalització d'aquest termini, les parts podran acordar la pròrroga unànimement per un període addicional de quatre anys.  
2. Aquest conveni s'extingirà per les causes següents:  
a) El transcurs del termini de vigència del conveni sense haver-se acordat la pròrroga d'aquest, o una vegada transcorreguda aquesta.  
b) L'acord unànime de tots els firmants.  
c) Denúncia expressa de qualsevol de les administracions intervinents, que haurà de comunicar-la a l'altra part, amb una antelació mínima de tres mesos a la data en què es preveja l'extinció.  
d) Per incompliment dels compromisos de qualsevol de les parts. En aquest supòsit, la part complidora podrà notificar a la part incomplidora un requeriment perquè complisca en un determinat termini amb els compromisos que es consideren incomplits. Aquest requeriment també serà comunicat a la Comissió de seguiment i control de l'execució del conveni.  
Si transcorregut el termini indicat en el requeriment persistira l'incompliment, la part que el va dirigir notificarà a l'altra part la concurrència de la causa d'extinció per resolució i s'entendrà resolt el conveni.  
  
e) Per decisió judicial declaratòria de la nul·litat del conveni.  
3. El compliment i l'extinció del conveni donarà lloc a la liquidació d'aquest. En el supòsit d'extinció del conveni una vegada iniciat aquest per alguna de les causes assenyalades en les lletres c) o d) de l'apartat anterior, serà la Comissió prevista en l'estipulació cinquena qui mitjançant un acord adoptat a l'efecte determinarà el mode de finalització de les actuacions en curs de la manera menys onerosa per a les parts afectades.  
  
Huitena. Naturalesa i règim jurídic  
Aquest conveni de col·laboració és de caràcter administratiu i es considera inclòs en l'article 4.1.c del Reial decret legislatiu 3/2011, de 14 de novembre, pel qual s'aprova el text refós de la Llei de contractes del sector públic, i queda, per tant, fora del seu àmbit d'aplicació, sense perjuí de l'observança dels principis d'aquella llei per a resoldre els dubtes i les llacunes que pogueren presentar-se, i es regirà, en conseqüència, per les seues clàusules i, supletòriament, per les normes generals del dret administratiu.  
En especial, aquest conveni queda subjecte a l'article 140.2 de la Llei 40/2015, d'1 d'octubre, de règim jurídic del sector públic i, en virtut d'això, a la Llei 7/1985, de 2 d'abril, reguladora de les bases del règim local, fonamentalment l'article 57, així com al Reial decret legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local (articles 61 a 71) i, amb caràcter supletori, als articles 47 a 50, del títol II de la Llei 40/2015, mencionada i a la resta de la normativa que resulte aplicable.  
  
Finalment, el present conveni queda subjecte a la regulació continguda en el Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, així com en la resta de normativa aplicable en aquesta matèria.  
La resolució de les controvèrsies que pogueren plantejar-se sobre la interpretació i l'execució d'aquest conveni, hauran de resoldre's per acord entre les parts en el si de la comissió prevista en l'estipulació cinquena, no obstant això, les qüestions litigioses que pogueren sorgir en la seua interpretació i compliment seran de coneixement i competència de l'ordre jurisdiccional contenciós administratiu.  
  
Novena. Règim de protecció de dades i seguretat  
1. El règim de protecció de dades de caràcter personal en les actuacions que es desenvolupen en l'execució d'aquest conveni serà el previst en la Llei orgànica 15/1999, de 13 de desembre, de protecció de dades de caràcter personal, i en la seua normativa de desplegament.  
2. Les parts vetlaran pel compliment del Reial decret 3/2010, de 8 de gener, pel qual es regula l'esquema nacional de seguretat en l'àmbit de l'administració electrònica.  
  
Deu. Inscripció i publicació  
Aquest conveni s'inscriurà en el Registre de Convenis de la Generalitat i serà publicat en el Diari Oficial de la Generalitat Valenciana.  
I com a prova de conformitat amb tot l'anterior, firmen els compareixents aquest conveni en dos exemplars, a un sol efecte, al lloc i en la data indicats.  
  
El conseller de Transparència, Responsabilitat Social, Participació i Cooperació  
Manuel Alcaraz Ramos  
L'alcalde president de l'Ajuntament de Morella  
Rhamsés Ripollés Puig